Sembilan anggota terima sijil penghargaan
KUCHING: Sembilan anggota dari Pasukan Tindak Balas Kecemasan Sejingkat Power Corporation (SPC) menerima sijil penghargaan daripada Pengarah Jabatan Bomba dan Penyelamat Malaysia Negeri Sarawak Khirudin Drahman @ Hussaini atas ketangkasan mereka memadamkan kebakaran di Stesen Janakuasa Sejingkat 210MW pada Khamis lalu. Majlis penyampaian sijil penghargaan itu diadakan di Ibu Pejabat Balai Bomba dan Penyelamat Sarawak di Kuching, semalam. Pasukan ini dipuji kerana kemampuan mereka untuk mengawal kebakaran dari merebak ke bahagian lain bangunan dan jentera dan tanpa kecederaan yang dilaporkan, sebelum kedatangan pasukan bomba. Kebakaran mula dikesan pada 5.45 pagi dan Pasukan Tindak Balas Kecemasan Sejingkat segera diaktifkan untuk melaksanakan prosedur tindak balas dan pemulihan yang sesuai. Pasukan bomba dipanggil untuk bantuan lebih lanjut dan api berjaya dipadamkan dalam masa satu jam setelah api pertama kali dikesan. Punca kejadian kebakaran masih dalam siasatan. Ketua Pegawai Eksekutif Sarawak Energy, Datu Sharbini Suhaili memuji keberanian dan kesediaan pasukan ini dalam menyelaraskan dan melaksanakan tindak balas yang sesuai dengan keselamatan, kepantasan dan ketepatan dalam kejadian itu dan pihak bomba atas bantuan mereka dalam memadamkan kebakaran. “Kita harus siap menghadapi segala kemungkinan dengan persiapan menyeluruh dan perencanaan darurat dengan waspada dan komited terhadap keselamatan di tempat kerja sehingga kita dapat menjaga keselamatan orang awam,” kata Sharbini. Sementara itu, Ketua Pegawai Eksekutif SEB Power, James Ung, mengucapkan terima kasih kepada pihak bomba atas tindakan segera mereka dalam membantu memadamkan kebakaran. Oleh Nur Ain Otsman 
See author's posts
